**Grad Buje-Buie otvara savjetovanje s javnošću o:**

**PRIJEDLOGU** **ODLUKE O USTROJSTVU I DJELOKRUGU UPRAVNIH TIJELA GRADA BUJE – BUIE**

Predloženom Odlukom o ustrojstvu i djelokrugu upravnih tijela Grada Buje – Buie zamjenjuje se te sadržajno i terminološki usklađuje dosadašnja Odluka o ustrojstvu Gradske uprave Grada Buja („Službene novine Grada Buja“, broj 12/11 ).

Javno savjetovanje traje od 06. veljače 2023. do 21. veljače 2023., a primjedbe i prijedlozi se mogu poslati do navedenog roka na mail adresu: m.sinkovic@buje.hr.

**OBRAZLOŽENJE**

**I. RAZLOZI ZBOG KOJIH SE PREDLAŽE DONOŠENJE NOVE ODLUKE O USTROJSTVU I DJELOKRUGU UPRAVNIH TIJELA GRADA BUJE - BUIE**

Na temelju provedenog neposrednog inspekcijskog nadzora Ministarstva pravosuđa i uprave, Uprave za pravosudnu i upravnu inspekciju, Sektora upravne inspekcije, Službe za inspekciju lokalne i područne (regionalne) samouprave, naređene su nam mjere usklađenja dosadašnje Odluke sa važećim propisima.

U cilju usklađenja sa primjedbama iz Zapisnika Upravne inspekcije i sa primjedbama i prijedlozima pročelnika upravnih odjela Grada izrađen je nacrt nove Odluke koji se izlaže na savjetovanje javnosti.

 NACRT PRIJEDLOGA ODLUKE

Na temelju članka 35. točka 4. i članka 53. stavak 4. Zakona o lokalnoj i područnoj (regionalnoj) samoupravi (Narodne novine, br. broj 33/01, 60/01, 129/05, 109/07, 125/08, 36/09, 150/11, 144/12, 123/17, 98/19, 144/20) i članka 50 Statuta Grada Buja (Službene novine Grada Buja br. 11/09, 05/11, 11/11, 03/13, 05/18, 19/18 i 04/21), Gradsko vijeće Grada Buja na sjednici od 2023. donosi:

**ODLUKU**

**o ustrojstvu i djelokrugu upravnih tijela Grada Buje - Buie**

**I. OPĆE ODREDBE**

Članak 1.

Ovom Odlukom uređuje se ustrojstvo i djelokrug upravnih tijela Grada Buje - Buie (u daljnjem tekstu: Grad), nazivi upravnih tijela i ostala pitanja od značaja za funkcioniranje upravnih tijela, u skladu sa zakonom.

Članak 2.

Riječi i pojmovi korišteni u ovoj Odluci koji imaju rodno značenje odnose se jednako na muški i ženski rod, bez obzira u kojem su rodu korišteni.

**II. USTROJSTVO I DJELOKRUG RADA UPRAVNIH TIJELA**

Članak 3.

Upravna tijela ustrojavaju se kao upravni odjeli i odsjeci za obavljanje upravnih, stručnih i drugih poslova iz samoupravnog djelokruga Grada, poslova državne uprave koji su prenijeti na Grad u skladu sa zakonom i drugim propisima, kao i druge poslove u skladu s posebnim propisima.

Upravna tijela obavljajući upravne i stručne poslove, izvršavaju zakone i druge propise, odluke, opće i druge akte što ih donose gradsko vijeće i gradonačelnik, prate stanje u upravnim područjima za koja su osnovana, rješavaju u upravnim stvarima, provode nadzor, poduzimaju mjere na koje su zakonom ili drugim propisom ovlaštene te obavljaju i druge poslove.

Upravna tijela osnivaju se u skladu sa rasporedom i opsegom poslova prema srodnosti, ustrojstvenoj povezanosti i potrebi učinkovitog obavljanja poslova, rukovođenja i odgovornosti.

Članak 4.

Načela o unutarnjem ustrojstvu upravnih tijela osnovanih ovom Odlukom, broj potrebnih službenika i namještenika s opisom njihovih osnovnih poslova i zadataka i stručnih uvjeta potrebnih za njihovo obavljanje, njihove ovlasti i odgovornosti, način planiranja poslova, radno vrijeme, održavanje uredovnih dana, kao i druga pitanja od osobitog značaja za rad upravnih tijela koja nisu uređena ovom Odlukom, utvrđuju se Pravilnikom o unutarnjem redu, kojeg donosi gradonačelnik na prijedlog pročelnika upravnih tijela.

Članak 5.

Upravna tijela su:

1. Upravni odjel za opće poslove
2. Upravni odjel za prostorno uređenje i upravljanje gradskom imovinom
3. Upravni odjel za komunalne djelatnosti

Članak 6.

Unutar Upravnog odjela za opće poslove ustrojavaju se 2 odsjeka:

1. Odsjek za lokalnu samoupravu, društvene djelatnosti i gospodarstvo
2. Odsjek za proračun i financije

Članak 7.

**Upravni odjel za opće poslove – Odsjek za lokalnu samoupravu, društvene djelatnosti i gospodarstvo** obavlja upravne i druge stručne poslove koji se odnose na:

* pripremanje odluka, općih, pojedinačnih i drugih akata za sjednice Gradskog vijeća i radnih tijela, koordiniranje poslova pripreme odluka i akata iz njihove nadležnosti,
* pripremanje nacrta i prijedloga akata i drugih materijala iz djelokruga gradonačelnika,
* stručni nadzor odluka i općih akata koje donosi Gradonačelnik i Gradsko vijeće,
* poslove objave akata i uređivanje „Službenih novina Grada Buja“,
* pripremu podataka/dokumenata i dostava istih za objavu na mrežnim stranicama Grada Buja,
* suradnju s tijelima, ustanovama i udrugama te poticanje razvoja civilnog društva
* pripremu protokola za svečane sjednice i prijeme,
* poslove vođenja zapisnika sa sjednica Gradskog vijeća i radnih tijela i sastanaka gradonačelnika, izradu zaključaka i drugih dokumenata sa tih sjednica i vođenje administrativnih i drugih poslova za gradonačelnika i zamjenika gradonačelnika,
* koordiniranje s tijelima državne i regionalne vlasti, te susjednim jedinicama lokalne samouprave,
* izradu akata i dokumentacije za organizaciju i provođenje izbora za članove vijeća mjesnih odbora te davanje stručne pomoći članovima mjesnih odbora,
* suradnju s Izbornim povjerenstvom Grada Buja kod provođenja izbora za članove predstavničkih tijela jedinice lokalne samouprave i članova vijeća i predstavnika nacionalnih manjina na području Grada,
* neposredno sudjelovanje građana u odlučivanju o lokalnim poslovima od neposrednog i svakodnevnog utjecaja na život i rad građana (zaštita potrošača, referendum i slično),
* ostvarivanje prava na pristup informacijama,
* poslove pisarnice i pismohrane,
* izradu akata i vođenje evidencije iz područja radnog i službeničkog prava,
* poslove vezane za javne potrebe u području sporta, kulture, predškolskog odgoja, školstva, mladih, socijalne skrbi, zdravstva, tehničke kulture i trećeg sektora,
* poslove vezane uz programe poticanja poduzetništva,
* poslove vezane uz raspolaganje poljoprivrednim zemljištem u vlasništvu Republike Hrvatske,
* poslove vezani uz prijem stranaka i gostiju,
* provođenje postupaka jednostavne nabave iz svoje nadležnosti
* druge nespomenute opće i pravne poslove koji se ne obavljaju u drugim upravnim odjelima a prema propisima spadaju u djelokrug lokalne samouprave.

Članak 8.

**Upravni odjel za opće poslove – Odsjek za proračun i financije** obavlja upravne i druge stručne poslove koji se odnose na:

* ustroj i organizaciju proračunsko-računovodstvenog sustava Grada Buja – Buie
* vođenje financijskog poslovanja i obavljanje računovodstveno – financijskih poslova te vođenje propisanih sintetičkih, analitičkih i pomoćnih knjigovodstvenih evidencija
* upravljanje sustavom lokalne riznice i obavljanje poslova platnog prometa
* praćenje stanja obveza i njihovo podmirivanje
* poslove obračuna i isplata plaća i naknada zaposlenicima, drugog dohotka članovima predstavničkog i radnih tijela te ostalim vanjskim suradnicima i dr.
* izradu nacrta proračunskih dokumenata za izvršno i predstavničko tijelo,
* izradu zakonom propisanih financijskih izvještaja
* izradu prijedloga propisanih izvještaja o izvršenju proračuna
* poslove vezane za zaduživanje proračuna, pripremu prijedloga za izdavanje suglasnosti za zaduživanje proračunskih korisnika i drugih pravnih osoba u većinskom vlasništvu te poslove vezane za otplatu javnog duga
* organizaciju i pripremu dokumentacije za popis imovine i obveza (inventuru)
* pripremu i koordinaciju izrade i predaje Izjave o fiskalnoj odgovornosti Gradonačelnika
* utvrđivanje i naplatu lokalnih poreza te provođenje postupka naplate lokalnih poreza

 kao i druge srodne poslove koji su Odsjeku stavljeni u nadležnost zakonom,

 podzakonskim aktima te odlukama Gradonačelnika ili Gradskog vijeća.

Članak 9.

**Upravni odjel za prostorno uređenje i upravljanje gradskom imovinom** obavlja upravne i druge stručne poslove koji se odnose na:

* prostorno planiranje, pripremu, izradu i praćenje provedbe prostornih planova, vođenje dokumentacije o prostoru, stručno-analitičke poslove iz područja prostornog uređenja i uređenja naselja,
* zaštite i unapređenja okoliša, graditeljstva, zaštite zraka i voda, geodetske poslove, pripremu i praćenje izrade dokumenata potrebnih za realizaciju izgradnje gradskih razvojnih projekata osim projekata obuhvaćenih programom izgradnje komunalne infrastrukture (izrada idejnog rješenja, ishođenje lokacijske dozvole, odnosno drugoga odgovarajućeg akta),
* suradnju sa susjednim jedinicama lokalne samouprave u vezi s namjenom prostora na kontaktnim područjima Grada i susjednih jedinica lokalne samouprave te na zajedničkoj infrastrukturi Grada i susjednih jedinica lokalne samouprave,
* praćenje mogućnosti kandidiranja i kandidiranje projekata za financiranje putem programa Europske unije, Republike Hrvatske i drugih subjekata,
* provođenje postupaka javne nabave za potrebe odjela,
* osniva i vodi katastar nekretnina,
* pripremu i uređenje zemljišta za izgradnju uključujući i rješavanje imovinsko-pravnih poslova vezanih uz otkup ili prodaju zemljišta,
* upravljanje nekretninama u vlasništvu Grada,
* vođenje registra stanova i poslovnih prostora, te ostalih nekretnina u vlasništvu Grada,
* obavljanje i drugih poslova vezanih uz upravljanje nekretninama u vlasništvu Grada, kao i druge srodne poslove koji su mu stavljeni u nadležnost.

Članak 10.

**Upravni odjel za komunalne djelatnosti** obavlja upravne i druge stručne poslove koji se odnose na komunalne djelatnosti i to:

* komunalno uređenje naselja,
* unapređenje kvalitete stanovanja,
* izgradnju objekata i uređaja komunalne infrastrukture i izgradnju ostalih građevina za koje je Grad investitor,
* održavanje javnih objekata i komunalne infrastrukture, prometnica i javnih pješačkih komunikacija,
* održavanje zelenih površina i opreme na tim površinama,
* čišćenje javno prometnih površina,
* organiziranje i koordinacija stručnih poslova koji se odnose na veterinarske usluge za javne potrebe,
* dezinsekciju i deratizaciju,
* komunalno gospodarstvo, protupožarnu i civilnu zaštitu,
* pripremanje akata za dodjeljivanje koncesija za obavljanje komunalnih djelatnosti,
* planiranje, analiziranje, kontroliranje i uređivanje prometa,
* koordiniranje i kontroliranje rada i planova komunalnih poduzeća osnovanih od strane Grada za obavljanje komunalnih poslova,
* obavljanje poslova u okviru nadležnosti komunalnog redarstva koje se bavi nadzorom i održavanjem komunalnog reda te nadzorom poštivanja drugih propisa i gradskih odluka od strane pravnih i fizičkih osoba na teritoriju Grada,
* upravljanje javnim dobrima koja nisu u djelokrugu drugih upravnih tijela,
* donošenje rješenja o komunalnoj naknadi, komunalnom doprinosu i donošenje drugih akata u skladu sa Zakonom o komunalnom gospodarstvu, vođenje upravnih postupaka po žalbama, praćenje naplate i pokretanje i vođenje ovršnih postupaka,
* obavljanje stručnih poslova od značaja za Grad u području zaštite i spašavanja, a naročito vatrogastva, zaštite od požara, civilne zaštite i zaštite kulturnih dobara,
* osnivanje i vođenje evidencije naselja, ulica i kućnih brojeva,
* vođenje postupaka za imenovanje ulica i trgova,
* obavljanje poslova vezanih za korištenje pomorskog dobra,
* provođenje postupaka javne nabave,
* obavljanje i svih drugih srodnih poslova koji su mu stavljeni u nadležnost.

Članak 11.

Osim navedenih poslova svaki upravni odjel i odsjek:

* neposredno izvršava zakone, odluke i druge opće akte Gradskog vijeća i Gradonačelnika, te osigurava njihovo provođenje,
* prati stanje u području svoje nadležnosti i o tome izvješćuje Gradonačelnika ili druga nadležna gradska tijela,
* predlaže mjere i sredstva za poboljšanje stanja u dotičnim oblastima,
* prati propise iz svoje nadležnosti i priprema nacrte općih akata,
* priprema i dostavlja analize i druge materijale za Gradsko vijeće i gradonačelnika,
* planira i prati prihode i rashode odjela u okviru Proračuna Grada,
* pruža stručnu i drugu pomoć članovima Gradskog vijeća i radnih tijela, te građanima i pravnim osobama u okviru prava i ovlasti Grada,
* obavlja i druge poslove u skladu sa važećim propisima.

**III. UPRAVLJANJE UPRAVNIM TIJELIMA**

Članak 12.

Upravnim tijelima upravljaju pročelnici koje na temelju javnog natječaja imenuje gradonačelnik, na neodređeno vrijeme.

 Pročelnici su odgovorni za zakonit, pravilan i pravodoban rad upravnih tijela s kojima

upravljaju, kao i za izvršenje zadataka i poslova iz svoje nadležnosti.

Pročelnici organiziraju i koordiniraju obavljanje poslova, raspoređuju poslove i zadatke službenicima i namještenicima te daju upute za rad, brinu se o stručnom osposobljavanju i usavršavanju službenika i namještenika u tijeku službe i o pravilnom korištenju imovine i sredstava za rad, obavlja nadzor nad radom službenika i namještenika te ima druge ovlasti utvrđene zakonom i drugim propisima.

Pročelnici sudjeluju u radu Gradskog vijeća u skladu s odredbama Poslovnika o radu Gradskog vijeća.

Odsjecima upravljaju voditelji odsjeka koji za svoj rad odgovaraju pročelniku.

Članak 13.

Pročelnici upravnih tijela donose godišnji plan rada i podnose izvješće o radu upravnog tijela za proteklu godinu.

Izvješće o radu za proteklu godinu pročelnici dostavljaju gradonačelniku do 15. veljače tekuće godine a Prijedlog godišnjeg plana rada za slijedeću godinu dostavljaju gradonačelniku do 15. listopada tekuće godine.

Ukoliko pročelnici ne dostave plan rada ili izvješće o radu u navedenom roku gradonačelnik može pokrenuti postupak njihove odgovornosti.

**IV. ODNOS GRADONAČELNIKA I UPRAVNIH TIJELA, TE MEĐUSOBNI**

 **ODNOSI UPRAVNIH TIJELA**

Članak 14.

Upravna tijela samostalna su u okvirima svojeg djelokruga.

Za pravovremeno i zakonito obavljanje poslova upravnih tijela, za rad službenika i namještenika, kao i za svoj rad, pročelnici su odgovorni gradonačelniku.

Članak 15.

Gradonačelnik usmjerava djelovanje upravnih tijela Grada u obavljanju poslova iz njihovoga samoupravnog djelokruga te nadzire njihov rad.

Članak 16.

Radi razmatranja opće i tekuće problematike i pitanja iz djelokruga upravnih tijela te za rješavanje i izvršavanje tekućih poslova gradonačelnik može osnovati Kolegij.

Kolegij čine gradonačelnik i pročelnici upravnih odjela.

Gradonačelnik može za potrebe rasprave o pojedinim poslovima na sjednicu Kolegija pozvati i službenike upravnih odjela koji su posebno stručni za određeno područje ili druge stručne osobe.

Članak 17.

Upravna tijela su dužna međusobno surađivati i pružati stručnu pomoć drugim upravnim tijelima u svojem djelokrugu, dostavljati podatke, evidencije, usklađivati planove rada, organizirati zajednička stručna savjetovanja, te poticati i druge oblike suradnje.

Članak 18.

O sukobu nadležnosti između upravnih tijela odlučuje gradonačelnik.

**V. SREDSTVA ZA RAD UPRAVNIH TIJELA**

Članak 19.

Sredstva za rad upravnih tijela u smislu ove Odluke osiguravaju se u Proračunu Grada Buja - Buie, te iz drugih izvora u skladu sa zakonom i drugim propisima.

Sredstva za rad upravnih tijela planiraju se odvojeno od sredstava za programe javnih potreba.

**VI. ODNOSI UPRAVNIH TIJELA I GRAĐANA**

Članak 20.

Odnosi upravnih tijela i građana temelje se na međusobnoj suradnji i povjerenju te poštivanju dostojanstva svake osobe.

Upravna tijela dužna su davati građanima i pravnim osobama podatke, obavijesti i upute i pružati stručnu pomoć u poslovima radi kojih se obraćaju upravnim tijelima.

Iznošenje određenih podataka može se uskratiti samo ako bi to predstavljalo povredu dužnosti čuvanja tajne utvrđene zakonom ili ako bi to bilo u suprotnosti s drugim općim aktima kojima se štite interesi građana i pravnih osoba.

Članak 21.

Upravna tijela dužna su omogućiti građanima i pravnim osobama podnošenje prigovora i pritužbi na rad upravnih tijela, kao i na nepravilan rad i odnos službenika kad im se obraćaju radi ostvarenja svojih prava i interesa.

Upravna tijela su dužna u svojim službenim prostorijama osigurati potrebna tehnička i druga sredstva za podnošenje prigovora i pritužbi (knjiga pritužbi, kutija za pritužbe) kao i omogućiti usmeno izjavljivanje prigovora odnosno pritužbe.

Prigovore i pritužbe obvezatno razmatra pročelnik upravnog tijela na čiji se rad one odnose.

Prigovor ili pritužbu na rad pročelnika upravnog tijela razmatra gradonačelnik.

Na podnijeti prigovor ili pritužbu, pročelnik upravnog odjela i gradonačelnik dužni su pisano odgovoriti u roku od 30 dana od dana podnošenja prigovora ili pritužbe.

**VII. PRIJELAZNE I ZAVRŠNE ODREDBE**

Članak 22.

Danom stupanja na snagu ove Odluke prestaje važiti Odluka o ustrojstvu Gradske uprave Grada Buja („Službene novine Grada Buja“, broj 12/11 ).

Članak 23.

Ova Odluka stupa na snagu osmog dana od dana objave u „Službenim novinama Grada Buja“.

KLASA: 024-02/23-01/03

URBROJ: 2163-2-03-1/2-23-1

Buje, 26. siječnja 2023.

GRADSKO VIJEĆE GRADA BUJE - BUIE

PREDSJEDNIK

Franko Gergorić